依韻答永叔洗兒歌
作者：梅堯臣
朝代：宋

paragraphs: 夜夢有人衣帔蜺，水邊授我黄龜兒。
仰看星宿正離離，玉魁東指生斗威。
明朝我婦忽在蓐，乃生男子實秀眉。
自磨丹砂調白蜜，辟惡辟邪無寶犀。
我慙暮年又舉息，不可不令朋友知。
開封大尹憐最厚，持酒作歌來慶之。
畫盆香水洗且喜，老駒未必能千里。
盧仝一生常困窮，亦有添丁是其子。